ՀԻՄՆԱՎՈՐՈՒՄ
«ԱՆԿԱԽ ՊԵՏՈՒԹՅՈՒՆՆԵՐԻ ՀԱՄԱԳՈՐԾԱԿՑՈՒԹՅԱՆ ՄԱՍՆԱԿԻՑ ՊԵՏՈՒԹՅՈՒՆՆԵՐԻ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅՈՒՆՆԵՐԻ ՀԱՄԱԳՈՐԾԱԿՑՈՒԹՅԱՆ ՄԱՍԻՆ» ՀԱՄԱՁԱՅՆԱԳՐԻ ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ
«Անկախ Պետությունների Համագործակցության մասնակից պետությունների արդարադատության նախարարությունների համագործակցության մասին» համաձայնագրի (այսուհետ՝ Համաձայնագիր) նպատակն է զարգացնել Անկախ Պետությունների Համագործակցության (այսուհետ՝ ԱՊՀ) մասնակից պետությունների արդարադատության նախարարությունների միջև համագործակցությունը՝ արդարադատության ոլորտում պետական քաղաքականության իրականացման, անձի և պետության իրավունքների ու օրինական շահերի ապահովման, իրավական տեղեկատվության և թվային նախագծերի վերաբերյալ փորձի փոխանակման ուղղություններով։
Համաձայնագրի կնքման արտաքին քաղաքական նպատակահարմարության վերաբերյալ Հայաստանի Հանրապետության արտաքին գործերի նախարարությունը տրամադրել է դրական եզրակացություն։
[bookmark: _GoBack]Անդրադառնալով ոլորտում առկա իրավապայմանագրային դաշտին, հարկ է նշել, որ ԱՊՀ շրջանակներում Հայաստանի Հանրապետության իրավական համագործակցության հիմքերից են «Քաղաքացիական, ընտանեկան և քրեական գործերով իրավական օգնության և իրավական հարաբերությունների մասին» 1993 թվականի հունվարի 22-ի Մինսկի և 2002 թվականի հոկտեմբերի 7-ի Քիշնևի կոնվենցիաները՝ համապատասխան պետությունների միջև կիրառելիության սահմաններում։ Նախարարությունների ինստիտուցիոնալ փոխգործակցությունն իրականացվում է նաև ԱՊՀ պետությունների ղեկավարների խորհրդի 2005 թվականի օգոստոսի 26-ի որոշմամբ ստեղծված՝ Արդարադատության նախարարների խորհրդի շրջանակներում։
Համաձայնագիրը կլրացնի այս համագործակցությունը նախարարությունների կապի մակարդակով՝ կանոնակարգելով մասնագիտական աջակցությունը, փորձի և տեղեկատվության փոխանակումը։ Համագործակցությունն իրականացվելու է Կողմերի իրավասությունների շրջանակներում՝ նրանց պետությունների օրենսդրության և միջազգային պարտավորությունների պահպանմամբ։
Ինչ վերաբերում է Համաձայնագրի առնչությամբ առկա այլ փաստական տվյալներին և շահառուների շրջանակին, ապա հատկանշական է, որ ԱՊՀ մասնակից պետությունների արդարադատության նախարարների խորհրդի (այսուհետ՝ Խորհուրդ)` 2025 թվականի հունիսի 25-ի 19-րդ նիստում հավանության է արժանացել Համաձայնագրի նախագիծը և նախատեսվել է այն ուղարկել մասնակից պետություններին՝ համաձայնեցման ու ստորագրման համար անհրաժեշտ ներպետական ընթացակարգերն իրականացնելու նպատակով։
Համաձայնագրի անմիջական շահառուներն են Հայաստանի Հանրապետության և Համաձայնագրին մասնակցող մյուս պետությունների արդարադատության նախարարությունները, դրանց ենթակայությամբ գործող մարմիններն ու հիմնարկները։
Համաձայնագրի՝ այս փուլում կնքման, գործնական կիրառելիության և ակնկալվող արդյունքների առնչությամբ հարկ է նշել հետևյալը. 
Համաձայնագրի ստորագրումը ներկայում նպատակահարմար է՝ հաշվի առնելով նախագծի համաձայնեցման ընթացքը, մասնավորապես՝ մյուս պետությունների կողմից ներպետական ընթացակարգերի ապահովման հանգամանքը, ինչպես նաև այն, որ 2026 թվականի համար Խորհրդի նախագահությունը ստանձնել է Հայաստանի Հանրապետության արդարադատության նախարարը, ուստի Խորհրդի՝ սույն թվականի նոյեմբերի 10-ին Երևանում կայանալիք 20-րդ նիստի շրջանակներում Հայաստանի կողմից ևս Համաձայնագրի ստորագրումը կարևորվում է:
Համաձայնագրի գործնական կիրառումը նախատեսվում է ապահովել Կողմերի հարցումների և նախաձեռնությունների, աշխատանքային հանդիպումների ու խորհրդատվությունների միջոցով։ Հարցումների ներկայացման և կատարման պայմանները, այդ թվում՝ կատարմանը խոչընդոտող հանգամանքների մասին ծանուցման և մերժման հիմքերը, կարգավորվում են Համաձայնագրով։
Կարճաժամկետ հեռանկարում ակնկալվում է իրավական ակտերի և մասնագիտական նյութերի ստացման ու տրամադրման ապահովում, քննարկումների, ինչպես նաև ոլորտային խնդիրների, ներառյալ՝ թվային նախագծերի վերաբերյալ խորհրդատվությունների կազմակերպում։
Երկարաժամկետ հեռանկարում ակնկալվում է ստացված տեղեկատվության և ուսումնասիրված փորձի կիրառմամբ Հայաստանի Հանրապետությունում Արդարադատության նախարարության իրավասության շրջանակներում գտնվող պրոցեսների կատարելագործում։
Ինչ վերաբերում է ոլորտում իրականացվող քաղաքականությանը, ապա ՀՀ արդարադատության նախարարության կողմից իրականացվող բարեփոխումների շրջանակներում կարևորվում և պարբերաբար իրականացվում է միջազգային լավագույն փորձի ուսումնասիրություն, մշտապես քայլեր են ձեռնարկվում օտարերկրյա պետությունների արդարադատության նախարարությունների հետ կապի ամրապնդման նպատակով, ինչին կնպաստի նաև Համաձայնագրի իրականացումը:
Անդրադառնալով ռազմավարական փաստաթղթերի հետ կապին՝ հարկ է նշել, որ Համաձայնագրի կնքումը համահունչ է Կառավարության 2026-2031 թվականների ծրագրի՝ 1-ին բաժնի 1-ին գլխի «Բազմակողմ հարթակներում ապագային միտված օրակարգի առաջմղում» վերտառությամբ կետին, որի համաձայն՝ ՄԱԿ–ում և նրա մասնագիտացված առանձին մարմիններում, ԵԽ–ում, ԵԱՀԿ–ում, ԱՊՀ–ում, Ֆրանկոֆոնիայի միջազգային կազմակերպությունում, Եվրոպական քաղաքական համայնքում Հայաստանի Հանրապետությունը շարունակելու է մնալ ակտիվ անդամ։ Ուստի համաձայնագրի կնքումը ևս մեկ հնարավորություն կստեղծի ԱՊՀ հարթակում ակտիվ համագործակցության համար:
Վերոգրյալի համատեքստում Համաձայնագրի ստորագրումը համարվում է նպատակահարմար:

